**יהושע יט-כג: עיר מקלט - בין נדודים למולדת**

**דף למנחה**

בחטיבת הפרקים השבועית תמה חלוקת הנחלות על פי שבטים (פרק יט), ורגע לפני שנפתחת חלוקת הנחלות הייחודיות לשבטים לוי וראובן, גד וחצי שבט המנשה, המבקשים לשבת בעבר הירדן (פרקים כא- כב) - קובע יהושע את ערי המקלט בתוך הנחלות. בכך הוא מיישם את המצווה שניתנה עוד במדבר.

בפרק כג, עם תום החלוקה, מכנס יהושע את ישראל ונואם את נאום חייו, נאום שיסכם את ספר יהושע בפרק הבא והאחרון שלו.

נתייחס בלימוד זה למצוות ערי המקלט ונעמוד על ההבדלים בין הגרסה התיאורטית שלה, בעת שניתנה במדבר, לבין גרסתה המעשית, בשעת יישוב הארץ. נפתח בהשוואה בין הפסוקים – בנתינתה במדבר מאופיינת עיר המקלט כמקום של משפט וצדק; בספר יהושע היא מאופיינת כמקום של הקשבה, של הכלת הרוצח. ייתכן שהפערים נובעים מכך שהמדבר הוא מקום רוחני ותיאורטי, מנותק מהמציאות ומהיומיום; והארץ היא מקום של חיים וצרכים קיומיים. המפגש עם המציאות מייצר הלכות קונקרטיות יותר שאינן שואפות לאמת טהורה אלא לכזאת הצומחת מן הארץ ('אמת מארץ תצמח'), אמת שנותנת מקום לחולשות ומכאן לחמלה, להקשבה ולקבלת הרוצח.

דרך האזנה לשני הביצועים שנעשו לשיר "עיר מקלט" של אהוד בנאי, נתייחס לסוגיית ערי המקלט בהתבוננות אקטואלית - האם שיבת ציון והחזרה אל ישראל היא סוג של בריחה לעיר מקלט? האם גם כאן אנו נודדים? ושמא יתנו לנו זקני העיר "מקום", כמו לאותו רוצח, שבו נוכל לשבת בבטחה?

על מנת להעמיק שאלה זו נתבונן לעומק במקור הנדודים והגלות. קין היה הרוצח הראשון והעונש שקיבל היה להיות 'נווד'. מהות הנדודים במקרא היא למעשה עונש על פגיעה באחר. הרב קוק בהמשך מרחיב ומסביר שהגלות מקורה בהתנכרות לכלל, לחברה, ולכן היא מהווה תיקון בכך שהיא גורמת לפרט להתגעגע להיות חלק מכלל. הרב צדוק הכהן מלובלין, 'צדקת הצדיק', מסביר נקודה נוספת - על מנת לתקן את הכעס יש צורך לשנות מקום. את זאת הצליחו להבין ישראל שהיו במדבר, את הצורך בנדודים ובתזוזה על מנת לתקן את היחס לאחר. מה שהם לא הצליחו לראות מנקודת המבט המדברית, זה את המשפט והצדק שנעשים בהמשך. את ההבנה שעצם הדיבור על הרצח מול הזקנים, וקבלתם את הרוצח, הם שמביאים לישיבה שלמה ולתיקון החטא. זו כבר הסתכלות של דור אחר. דור הגאולה.